മുംബൈ ടീമിലെ നാല് താരങ്ങള്ക്ക് കോവിഡ് മുംബൈ: സയിദ് മുഷ്താഖ് അലി ട്വന്റി20 ടൂര്ണമെന്റിനുള്ള മുംബൈ ടീമിലെ നാല് താരങ്ങള്ക്ക് കോവിഡ് 19 സ്ഥിരീകരിച്ചു. സര്ഫ്രാസ് ഖാന്, ഓള്റൗണ്ടര് ഷംസ് മുല്ലാനി, പ്രശാന്ത് സോളങ്കി, സൈരാജ് പാട്ടീല് എന്നിവര്ക്കാണ് രോഗം പിടിപെട്ടത്. ഇതോടെ നാല് താരങ്ങളെയും മുഷ്താഖ് അലി ട്വന്റി20 ടീമില് നിന്നും മുംബൈ മാനേജ്മെന്റ് ഒഴിവാക്കി. നാല് പേര്ക്കും പകരക്കാരെ ഉടന് പ്രഖ്യാപിക്കും.നാല് പേര്ക്ക് കോവിഡ് റിപ്പോര്ട്ട് ചെയ്തതിനാല് ടീമിലെ മറ്റ് അംഗങ്ങള്ക്കും ആര്ടിപിസിആര് പരിശോധന നടത്താന് മുംബൈ ടീം മാനേജ്മെന്റ് തീരുമാനിച്ചു. കഴിഞ്ഞ സീസണില് ആദ്യ റൗണ്ടില് തന്നെ പുറത്തായ മുംബൈ ശക്തമായ തിരിച്ചുവരവിന് ഒരുങ്ങുന്നതിനിടെയാണ് കോവിഡ് വില്ലനായിരിക്കുന്നത്.നവംബര് നാലിന് തുടങ്ങുന്ന ടൂര്ണമെന്റിലെ എലീറ്റ് ഗ്രൂപ്പ് ബിയിലാണ് മുംബൈ. കര്ണാടക, ബംഗാള്, ബറോഡ, സര്വീസസ്, ചത്തീസ്ഗഡ് എന്നിവരാണ് ഗ്രൂപ്പില് മുംബൈയ്ക്ക് ഒപ്പമുള്ളത്. നോക്കൗട്ട് മത്സരങ്ങള് നവംബര് 16നും ഫൈനല് 22നുമാണ് നിശ്ചയിച്ചിരിക്കുന്നത്.